Premierul Victor Ponta spune că "nu crede" că a discutat cu șeful Poliției Române despre numirea la IPJ Mehedinți și că așteaptă stenograme.

Premierul Victor Ponta a evitat astăzi să clarifice dacă, așa cum au precizat surse din DNA pentru gândul, ar fi influențat numirea la conducerea IPJ Mehedinți a lui Constantin Ponea, omul care urma să îl scape pe președintele CJ Mehedinți, Adrian Duicu, de dosarul de conflict de interese și să obțină numirea soției sale, Elisabeta Ponea, într-un post de conducere la Direcția Națională Anticorupție.

„Sunt absolut convins că veți primi de la procurori înregistrările de mine din birou”, a replicat Ponta

Întrebat dacă a avut o discuție cu Petre Tobă, șeful Poliției Române, legată de această numire, premierul s-a eschivat. „Nu, nu cred”.

Pus apoi în situația de a preciza dacă nu a avut o astfel de discuție sau este nesigur, prim-ministrul a atacat jurnaliștii care au dat detalii din dosarul „Duicu” care menționează și numele său. „Eu nu știu de așa ceva. Au fost foarte mulți prim-miniștri, au fost șefi de servicii de informații, au fost conducători de instituții. Veți primi, și la Gândul, și la B1 și la unde mai trebuie și o să vă convingeți și dumneavoastră”, a spus Ponta.

În plus, premierul a înlocuit un răspuns tranșat în această privință cu o ironie: „Toți premierii știu că a fost și șeful CIA la mine în birou, și șeful SRI. Vor fi deosebit de încântați să vadă ce au discutat cu mine. Dar așa e în România”, a adăugat Ponta, după bilanțul pentru 2013 al Consiliului Concurenței la care a participat în această dimineață.

Cum apar Ponta și Stroe în dosarul „Duicu”

Potrivit referatului DNA în cazul președintelui CJ Mehedinți, PSD-istul Adrian Duicu, arestat în acest moment preventiv pentru suspiciuni legate de 7 infracțiuni de corupție, influența acestuia a fost exercitată inclusiv de la Palatul Victoria, în biroul premierului, acolo unde liderul PSD Mehedinți a mers să aranjeze numirea șefului poliției județene.

În funcția de șef al IPJ Mehedinți a fost numit, ulterior acestui episod – datat 13 iunie 2013 -, Constantin Ponea, cel care i-a promis lui Duicu că îl scapă de doarul cu ANI. Pentru ca acest lucru să fie posibil, Duicu a venit personal la București, în biroul lui Victor Ponta în care se afla și ministrul de Interne la acea vreme, liberalul Radu Stroe.

Interceptările convorbirilor telefonice ale acestuia – și nu înregistrări din biroul premierului – au relevat că Adrian Duicu l-a sunat pe Constantin Ponea să îi relateze cum a decurs întâlnirea. Astfel, Ponta l-a chemat pe Tobă la Guvern, unde șeful Poliției Române s-a întâlnit direct cu Duicu căruia i-a acceptat solicitările în virtutea poziției sale în PSD, constată procurorii.

Cum îi asigura Ponea liniștea lui Duicu

Potrivit dezvăluirilor gândul, Ponea l-a asigurat pe Duicu că îi va „rezolva” dosarul cu ANI. DNA subliniază că dosarul de conflict de interese era unul foarte important pentru șeful CJ, o soluție nefavorabilă ducând la pierderea poziției și la o interdicție de trei ani pentru orice funcție aleasă. Procurorii DNA susțin că șeful Poliției îi promitea lui Duicu că, prin intermediul surori sale, care este Adina Ponea, șefa Secției de Contencios de la Curtea de Apel Craiova, va obține o soluție favorabilă în dosarul în care a contestat raportul de conflict de interese al ANI. Pe 24 mai Curtea de Apel Craiova, Secția de Contencios dispune anularea raportului ANI de incompatibilitate a lui Duicu.

Din referatul DNA reiese că șeful IPJ, Constantin Ponea a solicitat în schimb următoarele lucruri: Primăria Orșova să îi concesioneze tatălui său o serie de terenuri la prețuri mici, el să fie menținut în funcția de șef al IPJ si să promoveze la București în cadrul structurii centrale a Poliției Române, iar soția sa să fie promovată la DNA sau la Parchetul General.

Extras din referatul DNA:

â–º La data de 13 iunie 2013, numitul Duicu Ioan-Adrian s-a deplasat la București, fără a fi însoțit însă de numitul Ponea Constantin Ștefan. Aici, de la cabinetul prim-ministrului, l-a sunat pe numitul Ponea Constantin Ștefan, transmițându-i că la premier se află ministrul Afacerilor Interne. Apoi, numitul Duicu Ioan-Adrian i-a transmis lui Ponea Constantin Ștefan un SMS, transmițându-i că prim-ministrul l-a chemat pe Tobă Petre la Guvern. La solicitarea prim-ministrului, numitul Tobă Petre s-a prezentat la Guvern, prilej cu care aici s-a întâlnit cu numitul Duicu Ioan-Adrian, care i-a solicitat menținerea temporară a numitului Ponea Constantin Ștefan în funcția deținută și promovarea sa ulterioară în funcția de director adjunct al Direcției de Ordine Publică, solicitare cu care Tobă Petre s-a arătat de acord.

În împrejurările sus-descrise, numitul Duicu Ioan-Adrian, folosindu-se de autoritatea conferită de poziția sa din cadrul Partidului Social Democrat, a obținut folosul pe care îl promisese numitul Ponea Constantin Ștefan.

Apoi, numitul Duicu Ioan-Adrian l-a sunat pe Ponea Constantin Ștefan, comunicându-i rezultatul întâlnirii avute cu Tobă Petre: „Ție ți-a rezervat director adjunct la Ordine Publică și-l ține până de hotărăști tu să pleci și i-am spus: nu pleacă de aiciea… știa subiectul de ea, că vrea să vină la Parchetul General, că la DNA a avut o problemă și n-a pus-o acolo… deci absolut ok, o să urmeze treaba aia cât de curând; cealaltă zic; ceea ce te interesează cel mai mult”.

Așadar, numitul Duicu Ioan Adria i-a transmis numitului Ponea Constantin Ștefan că, în viitor, acesta va obține și folosul vizat pentru soția acestuia, respectiv ocuparea unei funcții de conducere din cadrul unei structuri din București. Cu privire la aceeași întâlnire, numitul Duicu Ioan Adrian i-a transmis numitului Dumitrescu Doru: „l-a chemat acolo șefu ăl mare, l-a chemat la Guvern, și a venit acolo. Ok”.